CELEX: 32006D0427
Language: lt
Date: 1150761600000
Title: 2006/427/EB: 2006 m. birželio 20 d.  Komisijos sprendimas, nustatantis grynaveislių veislinių galvijų produktyvumo kontrolės ir jų genetinės vertės nustatymo metodus  (pranešta dokumentu Nr. C(2006) 2376)   (Tekstas svarbus EEE)

22.6.2006   
            
            
               LT
            
            
               Europos Sąjungos oficialusis leidinys
            
            
               L 169/56
            
         
      KOMISIJOS SPRENDIMAS
   
   2006 m. birželio 20 d.
   nustatantis grynaveislių veislinių galvijų produktyvumo kontrolės ir jų genetinės vertės nustatymo metodus
   (pranešta dokumentu Nr. C(2006) 2376)
   (Tekstas svarbus EEE)
   (2006/427/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1977 m. liepos 25 d. Tarybos direktyvą 77/504/EEB dėl grynaveislių veislinių galvijų (1), ypač į jos 6 straipsnio 1 dalies pirmąją įtrauką,
   kadangi:
   
               (1)
            
            
               1986 m. kovo 11 d. Komisijos sprendimas 86/130/EEB, nustatantis grynaveislių veislinių galvijų produktyvumo kontrolės ir jų genetinės vertės nustatymo metodus (2), buvo iš esmės keičiamas (3). Siekiant aiškumo ir racionalumo minėtas sprendimas turėtų būti kodifikuotas.
            
         
               (2)
            
            
               Komisija turi nustatyti galvijų produktyvumo apskaitos ir genetinio įvertinimo metodus.
            
         
               (3)
            
            
               Šiame sprendime numatytos priemonės atitinka Zootechnikos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Taikomi tie grynaveislių veislinių galvijų produktyvumo kontrolės bei jų genetinės vertės nustatymo metodai, kurie nurodyti I priede.
   2 straipsnis
   Sprendimas 86/130/EEB yra panaikinamas.
   Nuorodos į panaikintą sprendimą laikomos nuorodomis į šį sprendimą ir skaitomos pagal III priede pateiktą atitikmenų lentelę.
   3 straipsnis
   Šis sprendimas skirtas valstybėms narėms.
   
      Priimta Briuselyje, 2006 m. birželio 20 d.
      
         
            Komisijos vardu
         
         Markos KYPRIANOU
         
         
            Komisijos narys
         
      
   
   
      (1)  OL L 206, 1977 8 12, p. 8. Direktyva su paskutiniais pakeitimais, padarytais Reglamentu (EB) Nr. 807/2003 (OL L 122, 2003 5 16, p. 36).
   
      (2)  OL L 101, 1986 4 17, p. 37. Sprendimas su pakeitimais, padarytais Sprendimu 94/515/EB (OL L 207, 1994 8 10, p. 30).
   
      (3)  Žr. II priedą.
   
      I PRIEDAS
      I.   Valstybių narių kompetentingos valdžios institucijos turi patvirtinti įstaigas, atsakingas už grynaveislių veislinių galvijų produktyvumo apskaitos ir jų genetinės vertės nustatymo taisyklių nustatymą bei vertinimo rezultatų paskelbimą. Patvirtintų įstaigų pavadinimai turi būti pranešti Komisijai ir kitoms valstybėms narėms.
      Visų pirma tos įstaigos pateikia ataskaitą apie apskaitos metodus, produktyvumo aprašymo modelį, statistinį analizės metodą ir kiekvieno vertinamojo požymio genetinius parametrus.
      II.   Produktyvumo apskaita
      Visų duomenų apskaita yra patvirtintos įstaigos atsakomybė.
      1.   Mėsingumo požymiai
      a)   Paties gyvūno produktyvumo tyrimas ir (arba) jauniklių kontrolinis augimas stotyje
      
                  i)
               
               
                  Turi būti nurodytas tyrimo metodas ir tiriamų gyvūnų skaičius.
               
            
                  ii)
               
               
                  Tyrimo protokole turi būti nurodyti šie dalykai:
                  
                              —
                           
                           
                              priėmimo į stotį sąlygos,
                           
                        
                              —
                           
                           
                              jei reikalinga, tiriamų gyvūnų produktyvumas ūkyje, kuriame jie buvo prieš atvežant į stotį,
                           
                        
                              —
                           
                           
                              tiriamų gyvūnų, kuriems bus atliekami individualaus produktyvumo tyrimai, savininko tapatybė,
                           
                        
                              —
                           
                           
                              į stotį atvežamų gyvūnų maksimalus amžius bei tuo metu stotyje esančių bendraamžių gyvūnų amžius pagal grupes,
                           
                        
                              —
                           
                           
                              prisitaikymo ir tyrimo laikotarpių trukmė stotyje,
                           
                        
                              —
                           
                           
                              raciono tipas ir šėrimo schema.
                           
                        
            
                  iii)
               
               
                  Apskaitomi požymiai: būtiniausi apskaitomi požymiai – mažiausiai priaugtas gyvas svoris ir raumenų išsivystymas (mėsingumas), o jei įmanoma, dar ir kiti, pavyzdžiui, pašarų sąnaudos ir skerdenos savybės.
               
            Patvirtintos įstaigos atsakomybėje specializuoti padaliniai gali veikti kaip stotys.
      b)   Tyrimas ūkyje
      Tyrimo metodą bei tyrimo rezultatų įgalinimo naudoti metodą turi nurodyti patvirtinta įstaiga. Būtiniausi apskaitomi požymiai yra gyvasis svoris ir amžius, o jei įmanoma, dar ir kiti požymiai, pvz., mėsingumas.
      c)   Tyrimas pagal tyrimo duomenis ūkiuose, pardavimo ir skerdimo punktuose
      Jei įmanoma ir reikalinga, turi būti apskaitomi šie duomenys: gyvasis ir skerdenos svoriai, pardavimo kainos, skerdenos kategorija pagal Bendrijos skerdenų klasifikavimo schemą, mėsos kokybė ir kiti mėsingumo požymiai.
      2.   Pieno apskaita
      Pieno produktyvumo duomenys turi būti apskaitomi vadovaujantis kompetentingų tarptautinių įstaigų (pavyzdžiui, Tarptautinio gyvūnų apskaitos komiteto (ICAR)) patvirtintais principais.
      3.   Reprodukcija (antriniai požymiai)
      Vaisingumas, veršiavimosi lengvumas ir ilgaamžiškumas turi būti vertinami remiantis atitinkamais duomenimis apie apvaisinimą (pavyzdžiui, nepasikartojamumo lygį), veršiavimosi rezultatus ir tinkamumo naudoti amžių (pavyzdžiui, ištvermingumą, išbrokavimo amžių, produktyviojo amžiaus trukmę).
      4.   Eksterjero įvertinimas
      Eksterjero įvertinimas turi būti atliekamas pagal pavirtintą vertinimo sistemą.
      III.   Genetinis įvertinimas
      1.   Principai
      Veislinių gyvūnų genetinis įvertinimas yra patvirtintos įstaigos atsakomybė ir, atsižvelgiant į pasirinktus selekcijos tikslus, turi būti įtraukiami šie požymiai:
      
                  —
               
               
                  pieninių veislių galvijų – pieningumo požymiai,
               
            
                  —
               
               
                  mėsinių galvijų – mėsingumo požymiai,
               
            
                  —
               
               
                  dvigubos paskirties galvijų – pieningumo ir mėsingumo požymiai.
               
            Be to, nustatant genetinę vertę rekomenduojama atsižvelgti į reprodukcinės funkcijos ir morfologijos požymius tų veislių, kurių šie požymiai paprastai apskaitomi.
      Gyvūno veislinė vertė apskaičiuojama remiantis jo paties ir (arba) jo giminaičių produktyvumo rezultatais.
      Statistiniai metodai, taikomi atliekant genetinį vertinimą, turi atitikti kompetentingų tarptautinių įstaigų (pavyzdžiui, ICAR) patvirtintus principus ir garantuoti, kad genetinis įvertinimas būtų nepriklausomas nuo pagrindinių aplinkos veiksnių įtakos ir duomenų struktūros.
      Genetinio įvertinimo patikimumas turi būti nustatomas kaip patikimumo koeficientas, kuris nustatomas pagal kompetentingų tarptautinių įstaigų (pavyzdžiui, ICAR) patvirtintus principus. Skelbiant įvertinimo rezultatus, turi būti nurodyta ne tik įvertinimo data, bet ir rezultatų patikimumas.
      Turi būti paskelbti gyvūno ypatingi genetiniai požymiai ir genetiniai trūkumai, kuriuos nurodo oficialiai jiems nustatinėti paskirtos įstaigos, pagal susitarimą su veislininkystės organizacijomis arba asociacijomis, pripažintomis remiantis Komisijos sprendimu 84/247/EEB (1).
      2.   Dirbtiniam apsėklinimui naudojamų bulių genetinis įvertinimas
      Turi būti atliktas bulių genetinis įvertinimas pagal privalomus požymius ir turi būti paskelbta jų veislinė vertė pagal tuos požymius. Turi būti paskelbti ir kiti turimi veislinės vertės duomenys.
      Šios nuostatos netaikomos toms veislėms, kurioms gresia išnykimas.
      a)   Dirbtiniam apsėklinimui naudojamų bulių genetinis įvertinimas pagal pieno produktyvumo požymius
      Atliekant pieningumo požymių genetinį įvertinimą, turi būti vertinami pieno išeiga ir pieno sudėtis (riebalų ir baltymų procentas) bei kiti turimi ir tinkami duomenys, genetiškai susiję su pieno produktyvumo požymiais.
      Dirbtiniam apsėklinimui naudojamų pieninių veislių bulių būtiniausias pagrindinių produktyvumo požymių genetinio įvertinimo patikimumas pagal ICAR principus atsižvelgiant į visą informaciją apie giminaičius, turi būti ne mažesnis kaip 0,5.
      b)   Dirbtiniam apsėklinimui naudojamų bulių genetinis įvertinimas pagal mėsingumo požymius
      Šių bulių genetinis vertinimas atliekamas remiantis vienu iš šių produktyvumo tyrimo metodų:
      
                  i)
               
               
                  paties buliaus produktyvumo tyrimas stotyje;
               
            
                  ii)
               
               
                  jauniklių ir (arba) tikrųjų brolių tyrimas stotyje arba specializuotuose padaliniuose;
               
            
                  iii)
               
               
                  jauniklių ir (arba) tikrųjų brolių tyrimas ūkyje, tokiu atveju jaunikliai turėtų būti pasiskirstę po atskiras apskaitomas bandas taip, kad būtų galima tinkamai palyginti bulius;
               
            
                  iv)
               
               
                  jauniklių ir (arba) tikrųjų brolių tyrimas renkant duomenis ūkiuose, aukcionuose arba skerdyklose, taip kad būtų galima tinkamai palyginti bulius.
               
            Jei apskaitomas skerdenų svoris ir, prireikus, mėsos kokybės, augimo, veršiavimosi požymiai, šiuos ir bet kuriuos kitus reikalingus požymius reikia įtraukti atliekant bulių genetinį įvertinimą.
      
         (1)  OL L 125, 1984 5 12, p. 58.
   
   
      II PRIEDAS
      Panaikinamas sprendimas su pakeitimu
      
                  Komisijos sprendimas 86/130/EEB
               
               
                  (OL L 101, 1986 4 17, p. 37)
               
            
                  Komisijos sprendimas 94/515/EB
               
               
                  (OL L 207, 1994 8 10, p. 30)
               
            
   
      III PRIEDAS
      Atitikmenų lentelė
      
                  Sprendimas 86/130/EEB
               
               
                  Šis sprendimas
               
            
                  1 straipsnis
               
               
                  1 straipsnis
               
            
                  —
               
               
                  2 straipsnis
               
            
                  2 straipsnis
               
               
                  3 straipsnis
               
            
                  Priedas
               
               
                  I priedas
               
            
                  —
               
               
                  II ir III priedai